Бзылъхугъэм, унагъуэм, цIыхугъэм хуэгъэпса
Хабзэ хъуауэ ирагъэкIуэкI урысейпсо зэпеуэм хэта «Горянка» газетым «Прессэм и дыщэ фонд» цIэ лъапIэ къыщыхуагъэфэщащ.
Ди щIэджыкIакIуэхэм хэхъуэ зэпытщ, иужьрей илъэситхум абы и бжыгъэр 1,3-кIэ нэхъыбэ хъуащ, нэхъы-щIэм щегъэжьауэ нэхъыжьыIуэхэм деж нэс къызэщIеубыдэ», — жеIэ газетым и редактор нэхъыщхьэ Къаныкъуэ Заринэ. Апхуэдэуи, Заринэ и псалъэхэм къыхигъэщащ бзылъхугъэхэм яхуэгъэпса газету Кавказ Ищхъэрэм «Горянка»-м фIэкIа зэрыщымыIэр. НапэкIуэцI 16 хъууэ тхьэмахуэ къэс къыдэкI газетым и тиражыр 6500-рэ мэхъу. Ар Интернетым зэрыралъхьэм и фIыгъэкIэ, ди къэралми абы и гъунапкъэм щыпсэухэми еджэну IэмалыфI яIэщ.
Газетым и ехъулIэныгъэфIхэмкIэ ехъуэхъуащ КъБР-м и Парламентым и УнафэщIым и къуэдзэ Саенкэ Татьянэ. «ЦIэ лъапIэ къыффIащар иджыри зэ щыхьэт техъуащ газетым щылажьэхэм я зэфIэкIыр ину, къалэмыр жану зэрыщытым, абыхэм я Iэдакъэ «псэ зыхэт», удэзыхьэх лэжьыгъэхэр къызэрыщIэкIым. «Горянка»-м и напэкIуэцIхэм бзылъхугъэ щэ-джащэхэм я гъащIэм, унагъуэ щхьэхуэхэм я къекIуэкIыкIам, лъапIэныгъэ нэхъыщхьэхэм, гъэсэныгъэм, цIыхугъэм теухуа тхыгъэхэр щыкуэдщ. Редакцэм щылажьэхэм я Iуэху еплъыкIэ, хъэтI щхьэхуэ зэраIэжым и фIыгъэкIэ, газетым зэIэпахыу йоджэ, ар цIэрыIуэщ».
КъБР-м ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм газетым хужаIа хъуэхъухэм къыпищэу, лэжьакIуэхэм йохъуэхъу, я тиражым хэхъуэрэ, щIэджыкIакIуэ нэхъыбэм ялъэIэсу, ехъулIэныгъэфIхэр дяпэкIи яIэну.
Гъэ кIуам и дыгъэгъазэ мазэм газетым игъэIуащ къыдэкIын зэрыщIидзэрэ илъэс 20 зэрырикъур игъэлъэпIэну зэримурадыр. Куэд мыщIэу къыдэкIыну газетхэм ящыщ зы абы хуэгъэпсауэ щытынущ.
2010 гъэ лъандэрэ мы зэпеуэр «Журналист» тхылъ те-дзапIэм ирегъэкIуэкI. Къэрал мыхьэнэ зиIэ «Прессэм и дыщэ фонд» цIэр зыфIащынухэр IэщIагъэлI нэхъыфIхэм я унафэкIэщ къызэрыхахыр.
ПАПШУ Динэ.
